b'\n_START_ARTICLE_\nMatti Luttinen\n_START_PARAGRAPH_\nVilho Matti Luttinen (14. toukokuuta 1936 Haapavesi \xe2\x80\x93 14. toukokuuta 2009 Lahti) oli suomalainen poliitikko. H\xc3\xa4n toimi SDP:n kansanedustajana H\xc3\xa4meen l\xc3\xa4\xc3\xa4nin etel\xc3\xa4isest\xc3\xa4 vaalipiirist\xc3\xa4 1975\xe2\x80\x931995 ja Sorsan IV hallituksen sis\xc3\xa4asiainministerin\xc3\xa4 1983\xe2\x80\x931984 ja liikenneministerin\xc3\xa4 1984\xe2\x80\x931987.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nLuttisen lapsuudenkodin el\xc3\xa4m\xc3\xa4 oli aineellisesti niukkaa. Luttisen \xc3\xa4iti kuoli vuonna 1944, h\xc3\xa4nen vanhin veljens\xc3\xa4 haavoittui jatkosodassa ja toiseksi vanhin veli menehtyi. Vuonna 1948 Luttinen muutti veljens\xc3\xa4 ja t\xc3\xa4m\xc3\xa4n vaimon kanssa Pyh\xc3\xa4rantaan, miss\xc3\xa4 h\xc3\xa4n k\xc3\xa4vi Rohdaisten kansakoulua. Vuoden kuluttua h\xc3\xa4n kuitenkin palasi takaisin Haapavedelle. Luttinen p\xc3\xa4\xc3\xa4si kansakoulusta vuonna 1951._NEWLINE_Luttisen is\xc3\xa4 oli sairastanut keuhkotuberkuloosin vuonna 1936 ja menehtyi vuonna 1952, jolloin Luttisen oli 16-vuotiaana el\xc3\xa4tett\xc3\xa4v\xc3\xa4 itsens\xc3\xa4 ja nuoremmat sisaruksensa. H\xc3\xa4n aloitti ty\xc3\xb6uransa vuonna 1952 lihanleikkaajana Mensan elintarviketehtaalla H\xc3\xa4meenlinnassa. Luttinen ty\xc3\xb6skenteli tehtaalla eri teht\xc3\xa4viss\xc3\xa4 vuoteen 1960, jolloin h\xc3\xa4n siirtyi Lahteen OTK:n lihanjalostustehtaalle. Siell\xc3\xa4 h\xc3\xa4n ty\xc3\xb6skenteli vuoteen 1965 toimien vuosina 1962\xe2\x80\x931965 p\xc3\xa4\xc3\xa4luottamusmiehen\xc3\xa4. Luttinen toimi my\xc3\xb6s ay-liikkeess\xc3\xa4. H\xc3\xa4n liittyi vuonna 1952 Elintarvikety\xc3\xb6l\xc3\xa4isten Liittoon, mutta erosi viiden vuoden j\xc3\xa4lkeen liiton ylipolitisoituneen toiminnan vuoksi. Lahdessa Luttinen toimi 1960-luvulla SAJ:l\xc3\xa4isen elintarvikealan ammattiosaston sihteerin\xc3\xa4 ja puheenjohtaja._NEWLINE_Vuonna 1962 Luttinen liittyi Lahden sosialidemokraattisen ty\xc3\xb6v\xc3\xa4enyhdistyksen j\xc3\xa4seneksi ja vuonna 1963 SDP:n j\xc3\xa4seneksi. Vuosina 1965\xe2\x80\x931969 h\xc3\xa4n toimi Lahden sosialidemokraattisen kunnallisj\xc3\xa4rjest\xc3\xb6n sihteerin\xc3\xa4, mink\xc3\xa4 j\xc3\xa4lkeen h\xc3\xa4n ty\xc3\xb6skenteli Lahden osuuskaupan j\xc3\xa4senasiasihteerin\xc3\xa4, tiedotus- ja suhdetoimintaosaston osastop\xc3\xa4\xc3\xa4llikk\xc3\xb6n\xc3\xa4 ja hallintokuntien sihteerin\xc3\xa4, kunnes h\xc3\xa4net valittiin kansanedustajaksi eduskuntavaaleissa 1975. Kansanedustajana h\xc3\xa4n toimi vuoteen 1995, jolloin h\xc3\xa4n j\xc3\xa4i el\xc3\xa4kkeelle._NEWLINE_Touko-syyskuussa 1983 Luttinen oli ministeri sis\xc3\xa4asiainministeri\xc3\xb6ss\xc3\xa4 ja lokakuusta 1983 marraskuuhun 1984 sis\xc3\xa4asiainministeri. Liikenneministerin\xc3\xa4 h\xc3\xa4n toimi joulukuusta 1984 huhtikuuhun 1987. Luttinen oli presidentin valitsijamies vuosien 1978, 1982 ja 1988 vaaleissa. Eduskunnan ohella h\xc3\xa4n vaikutti my\xc3\xb6s Lahden kaupunginvaltuustossa vuosina 1969\xe2\x80\x931992, joista vuodet 1989\xe2\x80\x931992 valtuuston puheenjohtajana. H\xc3\xa4n oli my\xc3\xb6s kaupunginhallituksessa vuosina 1971 ja 1973\xe2\x80\x931975. Luttiselle my\xc3\xb6nnettiin kaupunkineuvoksen arvonimi vuonna 1999._NEWLINE_Luttinen oli naimisissa vuodesta 1955 ja sai kaksi lasta. H\xc3\xa4nen poikansa Tapio Luttinen toimi Lahden kaupunginvaltuuston puheenjohtajana 1997\xe2\x80\x932004.'